b'\n_START_ARTICLE_\nHans Brox\n_START_SECTION_\nI\xc5\xa1silavinimas, mokslin\xc4\x97 veikla\n_START_PARAGRAPH_\n1945\xe2\x80\x931948 m. Hans Brox studijavo teis\xc4\x99 Bonos universitete. 1949 m. apgyn\xc4\x97 teis\xc4\x97s disertacij\xc4\x85 i\xc5\xa1 baud\xc5\xbeiamosios teis\xc4\x97s srities, teis\xc4\x97s moksl\xc5\xb3 daktaras. 1950 m. i\xc5\xa1laik\xc4\x97 antr\xc4\x85j\xc4\xaf valstybin\xc4\xaf egzamin\xc4\x85 Diuseldorfe, prad\xc4\x97jo justicijos tarnyb\xc4\x85 \xc5\xa0iaur\xc4\x97s Reino-Vestfalijos \xc5\xbeem\xc4\x97s administracijoje. Nuo 1957 m. Hamo auk\xc5\xa1tesniojo \xc5\xbeem\xc4\x97s teismo tarybos narys. Lygiagre\xc4\x8diai \xc4\xafsitrauk\xc4\x97 \xc4\xaf mokslo srit\xc4\xaf. 1959 m. Miunsterio universitete apgyn\xc4\x97 habilituoto daktaro disertacij\xc4\x85 \xe2\x80\x9eKlaidos nugin\xc4\x8dijimo apribojimai" (vok. Einschr\xc3\xa4nkung der Irrtumsanfechtung), habilituotas teis\xc4\x97s daktaras. Nuo 1961 m. Mainco universiteto ekstraordinarinis profesorius, nuo 1962 m. Miunsterio universiteto (MU) profesorius, MU Teis\xc4\x97s fakulteto Civilin\xc4\x97s, komercin\xc4\x97s, darbo ir civilinio proceso teis\xc4\x97s katedros ved\xc4\x97jas._NEWLINE_Nuo 1964 iki 1994 m. Hansas Broksas buvo \xc5\xa0iaur\xc4\x97s Reino-Vestfalijos Konstitucinio Teismo teis\xc4\x97jas, dalyvavo priimant reik\xc5\xa1mingus sprendimus d\xc4\x97l \xc5\xa0iaur\xc4\x97s Reino-Vestfalijos vietos savivaldos administracinio (vok. komunalinio) suskirstymo. Nuo 1967 m. rugs\xc4\x97jo 1d. iiki 1975 m. lapkri\xc4\x8dio 7 d. Bundestago i\xc5\xa1rinktas \xc4\xaf Vokietijos Konstitucinio Teismo I Senat\xc4\x85 (pakeit\xc4\x97 teis\xc4\x97j\xc4\x85 Herbert Scholtissek), dalyvavo priimant sprendimus auk\xc5\xa1t\xc5\xb3j\xc5\xb3 mokykl\xc5\xb3 teis\xc4\x97s, aborto reformos VFR BK \xc2\xa7 218), socialinio draudimo teis\xc4\x97s (siekiant, kad na\xc5\xa1liai ir na\xc5\xa1l\xc4\x97s \xc4\xafgyt\xc5\xb3 vienodas teises) srityse. Brokso \xc4\xafp\xc4\x97dinis VFR KT \xe2\x80\x93 Dietrich Katzenstein. Nuo 1986 m. Hansas Broksas buvo profesorius emeritas._NEWLINE_Paskelb\xc4\x97 mokslo darb\xc5\xb3, vadov\xc4\x97li\xc5\xb3 ir veikal\xc5\xb3 i\xc5\xa1 civilin\xc4\x97s teis\xc4\x97s teorijos, bendrosios dalies, prievoli\xc5\xb3 teis\xc4\x97s, paveld\xc4\x97jimo teis\xc4\x97s, taip pat darbo teis\xc4\x97s, komercin\xc4\x97s teis\xc4\x97s, civilinio proceso (vykdymo procesas). Hansas Broksas buvo ved\xc4\x99s, kartu su \xc5\xbemona gyveno Miunsteryje.'